Matovič, Igor, podpredseda vlády a minister financií SR (2022-02-03):
Čo sa týka, samozrejme, že ľudí, ktorí boli zadržiavaní v Guantáname, ani ja osobne sa nestotožňujem s tým, aby sme niekoho zadržiavali päť rokov, desať rokov, dvadsať rokov len na základe toho, že je podozrivý z terorizmu bez akéhokoľvek riadneho súdu. Myslím si, že je to v rozpore minimálne s morálkou, keď nie s nejakým medzinárodným právom. Na druhej strane tých ľudí, ktorých Robert Fico vybavil s Obamom za fotku v Bielom dome, že zoberie na Slovensko, boli s veľmi veľkou pravdepodobnosťou teroristi, lebo naše služby, ktoré sa o bezpečnosť ľudí v ich okolí na Slovensku dlhé roky starajú, vedia, že aké majú kontakty a že naďalej sú dosť v úzkom kontakte s ľuďmi, ktorých teroristami nazývať môžme. Čiže Robert Fico spôsobil vážne bezpečnostné ohrozenie občanov Slovenskej republiky a urobil to z prospechárskych dôvodov, lebo chcel mať pred prezidentskými voľbami fotku z Bieleho domu s americkým prezidentom. Je to podlé, je to nízke. Ak by sa postavil pred ľudí na tlačovú konferenciu a povedal, viete čo, tak chcem mať s ním fotku, tak zoberiem teroristov sem, tak, ľudia, bacha, budete v ohrození, ale my vám tú bezpečnosť zabezpečíme, bude nás to stáť síce desiatky miliónov eur, tak je to fér. Ale on to nepriznal, my sme sa o tom dozvedeli následne, že to bol biznis, niečo za niečo. Je to zbabelé. A o to viac je zbabelé, že teraz on behá po námestiach, pomaly zabalený v ruskej vlajke, a bojuje voči Američanom. Nerozumiem voči ktorým, voči tým, s ktorým prezidentom v symbole americkej demokracie v Bielom dome sa fotil za to, že sem dotiahol amerických, alebo teda, pardon, amerických, ale teroristov z Guantánama alebo ľudí podozrivých z terorizmu z Guantánama? Je to smiešne naozaj. Zbabelé, je to smiešne, je to nehodné človeka, ktorý sa tvári, že on je ten najspravodlivejší spravodlivý. A ešte raz, som to hovoril aj v tej predošlej odpovedi, zmluvu s USA chystal Robert Fico a Peter Pellegrini, dlhé roky rokovali o tom, aby táto zmluva bola podpísaná. To, že teraz vy si pozriete prieskumy a poviete si: No tak väčšina je tam, tak budeme teraz rozprávať, kde je väčšina... Áno, to je populizmus. A vo vašom prípade to nie je populizmus preto, lebo chcete získať moc a urobiť niečo dobré na Slovensku, vo vašom prípade to je to, že chcete zabrániť, alebo vaši predsedovia strán chcú zabrániť tomu, aby na nich doľahla spravodlivosť. Vedia, že desiatky vašich ľudí, vašich ľudí priamo dosadených Petrom Pellegrinim a Robertom Ficom, dnes sa priznávajú k ťažkej korupcii, k rozkrádaniu stoviek miliónov eur. Vedia, že to je len otázka času, že sa ozve svedomie v niektorých z nich a vyskladá sa mozaika tak, že na konci budú ohrození na pobyte na slobode samotný Robert Fico a Peter Pellegrini. Tomuto chcú zabrániť, kvôli tomuto teraz burcujú vášne, zneužívajú strach ľudí, lebo sa boja o svoju vlastnú slobodu. A toto je podlé, mne sa to fakt na tej politike nepáči. Ak by to povedali a pozvú ľudí, že „počúvajte, ľudia, ja sa fakt bojím, ja som predposratý pred tým, aby som išiel do basy za skutky, ktoré som spáchal. Poďte ma, prosím vás, nejako zachrániť, poďte na námestie, poďte kričať, že vy nechcete vidieť Fica a Pellegriniho v base a poďme teda spolu, niečo si vymyslíme, poďme kričať voči tej zmluve s Amerikou,“ tak to je fér, dobre, všetci vedia. Ale on je tak zbabelý, že on nepovie, aký má skutočný cieľ. A toto ma naozaj na tom veľmi mrzí. Na hlasovaní o zmluve som nebol prítomný.